SL Uradni list Evropske unije C 232/17

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 232/06

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„ANGLESEY SEA SALT“/„HALEN MÔN“

ES št.: UK-PDO-0005-01068-11.12.2012

ZGO ( ) ZOP ( X )

1. Ime

„Anglesey Sea Salt“/„Halen Môn“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itd.)

3.2 Opis proizvoda, za katerega se uporablja ime iz 1. točke

Ime „Anglesey Sea Salt“/„Halen Môn“ se uporablja za kosmiče soli, pridobljene v morski ožini Menai Strait v Angleseyju v severnem Walesu. Kosmiči so kristalno beli, ploščati in mehki, ob razvrstitvi široki največ dva centimetra. Vsebujejo več kot 30 elementov v sledeh in so brez dodatkov. Zaradi vsebnosti teh mineralov se „Anglesey Sea Salt“/„Halen Môn“ dokazljivo razlikuje od drugih soli po videzu, teksturi, okusu in občutku v ustih. Je izrazito slanega okusa s hrustljavo teksturo, ki izhaja iz naravnega kalcija in magnezija. Ta elementa ostaneta po edinstvenem spiranju, zaradi katerega ima ta sol bel videz in čist okus brez vsakršne grenkobe, ki jo lahko povzroči prevelika količina kalcija.

Edinstvene značilnosti soli „Anglesey Sea Salt“/„Halen Môn“ izhajajo iz surovine – čiste morske vode – ter postopka kristalizacije in spiranja soli. Je morska sol brez dodatkov, sestavljena iz naslednjih naravnih elementov in mineralov v sledeh:

sestava

— natrijev klorid več kot 90 % mase — voda manj kot 4 % — svinec manj kot 2 mg/kg — kositer manj kot 200 mg/kg — arzen manj kot 0,5 mg/kg — živo srebro manj kot 0,1 mg/kg — kadmij manj kot 0,5 mg/kg — baker manj kot 2 mg/kg — cink v sledeh — magnezij najmanj 0,2 % — jod manj kot 0,1 mg/kg — kalcij 0,08–0,15 %

Kosmiči se proizvajajo v treh različnih stopnjah: grobi, fini in mleti.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Za zagotovitev enovitega končnega proizvoda se vsi postopki proizvodnje in priprave izvajajo v nadzorovanih pogojih na opredeljenem območju, vključno s:

— črpanjem in filtriranjem morske vode,

— koncentriranjem slanice,

— kristalizacijo,

— pobiranjem solnih kristalov,

— spiranjem.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

—

4. Kratka opredelitev geografskega območja

Otok Anglesey na severu Walesa, ki ga od celinskega Walesa loči ožina Menai Strait. Ta poteka od utrdbe Belan na jugozahodnem delu celinske strani katastrskega načrta SH 115 610440 in točke Abermenai na angleseyjski strani katastrskega načrta stran 115 SH615 443 do črte med pomolom, ki štrli v ožino na 580740 na angleseyjski strani, in koncem pomola Bangor na celinski strani 582 736. Območje je pod pristojnostjo sklada Caernarfon Harbour Trust.

5. Povezava z geografskim območjem

5.1 Posebnosti geografskega območja

Prvi zgodovinski zapisi o pridobivanju soli na otoku Angelsey so iz rimske dobe, vrhunec solinarstva pa pomeni začetek 18. stoletja. Severno od glavnega otoka je „Salt Island“ (ali „Ynys Halen“ v valižanščini), ki ga most povezuje z mestom Holyhead. Na njem so še danes ostanki solin, po katerih je otoček dobil ime in v katerih so iz morske vode pridobivali sol. Tovarno so v 18. stoletju zaprli zaradi uporabe kamene soli za „povečanje koncentracije solnice“, kar naj bi nižalo kakovost soli.

Ožino Menai Strait oskrbuje z vodo čisti Zalivski tok, na njenem obrežju pa ni velikih mest ali težke industrije. Poleg tega zelo izrazito plimovanje, zaradi katerega se voda v ožini s plimo dvakrat dnevno zamenja, zagotavlja ravnovesje elementov v sledeh, ki vsak dan osvežijo morsko vodo ter dajejo soli „Anglesey Sea Salt“/„Halen Môn“ značilen okus in videz.

Zalivski tok prihaja iz Atlantika in teče ob zahodni obali Britanije. Voda v njem je toplejša kot na vzhodni obali, saj je povprečna poletna temperatura 15 stopinj na površini in 12 stopinj na dnu. Povprečna slanost morske vode na tem območju znaša od 34,25 do 35 delov soli na 1 000 delov vode, lahko pa doseže 36 promilov. Edinstvenost proizvoda je deloma rezultat izrazitega plimovanja, ki znaša več kot 9,5 metra, kar pomeni, da se voda v ožini s plimo dvakrat na dan zamenja. Neobičajna dvojna plima, ki se pojavlja, ko Zalivski tok teče okrog otoka, pomaga zagotavljati ravnovesje elementov v sledeh in vsak dan novo količino morske vode, iz katere se črpa sol.

Poleg tega peščeno in školjčno obrežje omogočata predhodno filtriranje vode, školjke pa med rastjo tudi črpajo kalcij iz morske vode. Kakovost surovine neposredno vpliva na kakovost morske soli, kar dokazujejo sezonske razlike, ki vplivajo na okus in teksturo soli.

5.2 Posebnosti proizvoda

Edinstvene lastnosti soli „Anglesey Sea Salt“/„Halen Môn“ izhajajo iz surovine, čiste morske vode, ter postopka kristalizacije in spiranja soli.

„Anglesey Sea Salt“/„Halen Môn“ je morska sol brez dodatkov, sestavljena iz naravnih elementov in mineralov v sledeh. Zaradi vsebnosti teh mineralov se dokazljivo razlikuje po videzu, teksturi, okusu in občutku v ustih. Njeni kosmiči so veliki, hrustljavi, ploščati in niso zrnati. Je izrazito slanega okusa s hrustljavo teksturo. Edinstveni postopek spiranja daje soli „Anglesey Sea Salt“/„Halen Môn“ svetlo bel videz in čist okus brez grenkobe, ki jo lahko povzroči prevelika količina kalcija. Spira se s koncentrirano slanico, pridobljeno iz iste lokalne morske vode, da se prepreči topljenje kristalov in zagotovi ustrezna raven mineralov ter tako ohranita okus in videz soli.

Vsak solinar dobi med uvajanjem „učni potni list“. Ta vsebuje vrsto nalog, ki jih je treba opraviti za pridobitev veščin, potrebnih za posamezne dele postopka pridobivanja soli.

Vsak del postopka se izvede v skladu s standardnimi delovnimi postopki, v katerih so podrobno opisani ukrepi in določeni standardi za kakovost soli.

Solinarji spirajo sol, dokler se ne dosežejo ustrezni velikost kristala, okus in videz. To znanje pridobijo z usposabljanjem na delovnem mestu in primerjavo končnega proizvoda s fotografijami soli, razstavljenimi na območju pobiranja, pri čemer opazujejo velikost in obliko želenega kosmiča, kristali, ki ne izpolnjujejo tega strogega standarda, pa se znova obdelajo.

Okus se določi z umeritvijo glede na nesprano sol, ki je trpka in grenka v primerjavi z blagim ravnovesjem mineralov v končnem proizvodu.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Značilnosti soli „Anglesey Sea Salt“/„Halen Môn“ temeljijo na podnebnih razmerah, višini plimovanja in neobstoju težke industrije ali ladijskega prometa.

Zaradi izrazitega plimovanja z amplitudo več kot 9,5 metra se voda v ožini Menai Strait zamenja dvakrat dnevno. Ta neobičajna dvojna plima, ki se pojavlja, ko Zalivski tok teče okrog otoka, pomaga vsak dan zagotoviti ravnovesje elementov v sledeh in novo količino morske vode za črpanje soli. Te značilnosti se ohranjajo vse do končnega proizvoda in se izražajo v močnem vonju soli „Anglesey Sea Salt“/„Halen Môn“, ki je je zato potrebne manj, da se doseže potrebna začinjenost. Edinstveno ravnovesje mineralov v morski vodi vpliva tudi na teksturo in okus. Glavni kuhar nekdanje restavracije Fifth Floor Harvey Nichols je zatrdil, da „ima okus po najčistejših oceanih“.

Sol „Anglesey Sea Salt“/„Halen Môn“ uživa velik ugled in priznanje pri živilski industriji v Združenem kraljestvu in drugod po svetu. Ker slovi po izjemni kakovosti, jo uporabljajo številni največji kuharski mojstri in gastronomi, ki jo pogosto poimensko navajajo na svojih jedilnih listih. Ta sol je prva izbira številnih znanih restavracij in agroživilskih podjetij.

Navedenih je nekaj mnenj, v katerih se izrekata priznanje okusu in območju soli „Anglesey Sea Salt“/„Halen Môn“.

„Sol ‚Anglesey Sea Salt‘/‚Halen Môn‘ je neprimerljiva: je čistega okusa in popolne ostrine, njena tekstura pa je slastno hrustljava.“

Chris Chown,

lastnik in glavni kuhar restavracije Plas Bodegroes iz Pwllhelija v Walesu

„Sol ‚Anglesey Sea Salt‘/‚Halen Môn‘ uporabljam, ker se sklada z mojo prehranjevalno filozofijo; dobre sestavine se z malo dela spremenijo v odlične jedi. Sol ‚Anglesey Sea Salt‘/‚Halen Môn‘ izboljša vsako jed, ki ji jo dodam.“

Jane Milton,

strokovnjakinja za živilsko industrijo, blogerka in glavna kuharica

„Sol ‚Anglesey Sea Salt‘/‚Halen Môn‘ se zelo skrbno pridobiva z inovativnim sistemom, s katerim se iz sveže razpenjene morske vode ožine Menai Strait ohranjajo vsi elementi in minerali v sledeh. Zaradi zapletene mineralne strukture soli postanejo vsi predeli za zaznavanje okusa v ustih izjemno občutljivi in dejavni, okus hrane pa resnično močan.“

Colin Pressdee,

pisec o hrani

„Nežni kosmiči soli ‚Anglesey Sea Salt‘/‚Halen Môn‘ pustijo na ustnicah slasten trajen okus po čisti morski vodi Angleseyja, iz katere so pridobljeni, ter dodajo vsaki jedi, v kateri se uporabijo, dražljivo globino … To je sol, ki spremeni življenje.“

Simon Majumdar,

avtor, pisec o hrani in televizijski novinar

Sklic na objavo specifikacije

(Člen 5(7) Uredbe (ES) št. 510/2006 (3))

http://archive.defra.gov.uk/foodfarm/food/industry/regional/foodname/products/documents/anglesey-sea-salt-pdo-spec-20120905.pdf

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.

(3) Prim. opombo 2.